הממשלה תוזיל את מחירי הקרקע במכרזי מחיר למשתכן ב-50% - נדל"ן - TheMarker
הממשלה תוזיל את מחירי הקרקע במכרזי מחיר למשתכן ב-50%
להערכת משרד הבינוי והשיכון - ההצעה עשויה לעודד יזמים להוזיל את מחירי הדירות במאות אלפי שקלים ■ לפי ההערכות המקצועיות, ההנחה תבוא לידי ביטוי באופן בולט באזורי הביקוש שם מחיר הקרקע מהווה 40%-50% מערך הדירה ■ במהלך השנה יוציא משרד הבינוי והשיכון מכרזים נוספים שישווקו לפי מחיר למשתכן
09.03.2011 15:16 עודכן ב: 13.03.2011 21:07
ביום ראשון הקרוב הממשלה צפויה לאשר החלטה על הנחה של 50% במחיר הקרקע במכרזי מחיר למשתכן. לפי הצעה זו הממשלה תפעל לשלם ולסבסד את מחיר הקרקע במכרזים אלה, במטרה להוריד את מחירי הדירות במכרזי המחיר למשתכן, ולאפשר לזוגות צעירים ומשפחות חסרות דירה לרכוש דירה.
במכרזי מחיר למשתכן היזם הזוכה הוא מי שמציע את המחיר הנמוך ביותר למ"ר, המחיר הסופי שיוצא לרוכש הדירה. התחרות היא אינה על מחיר הקרקע ועלויות הפיתוח אלה על הדירה הזולה ביותר. את מחיר הקרקע קובע משרד הבינוי והשיכון והוא עמד על "מחיר מלא" כפי שקבע השמאי הממשלתי במשרד המשפטים. על בסיסו הגישו היזמים את הצעותיהם.
כעת, לפי החלטת הממשלה, במכרזים לזכאי משרד הבינוי והשיכון (בהגדרה הרחבה שלהם, כלומר זוגות צעירים חסרי דיור ללא תלות בניקוד או קריטריונים) היא תפחית את מחיר הקרקע ב-50%, כך, שמחירי הדירות במכרזי המחיר למשתכן עשויות להיות מוזלות במאות אלפי שקלים. לאחר שתאושר ההחלטה, היא תחול באופן מיידי על מכרזי מחיר למשתכן.
לפי ההערכות המקצועיות, ההנחה תבוא לידי ביטוי באופן בולט באזורי הביקוש שם מחיר הקרקע מהווה 40%-50% מערך הדירה. "מחיר הדירה הסופי באמצעות סבסוד הקרקע ושיטת המכרז הייחודית, יביא להוזלה שיכולה להגיע למאות אלפי שקלים באזורי הביקוש, בדגש על זוגות צעירים חסרי דירות", אמרו במשרד הבינוי והשיכון.
במהלך השנה יוציא משרד הבינוי והשיכון מכרזים נוספים שישווקו לפי מחיר למשתכן. בסך הכל, בשנה האחרונה הוציא משרד הבינוי והשיכון מכרזים לבניית 549 דירות ביבנה, מודיעין, בשכונת רמות בירושלים, בישוב אלעד ובנתיבות. גם בשנת 2009, הוציא משרד הבינוי והשיכון מספר דירות דומה לפי מחיר למשתכן. זאת לעומת השנים 2008-2004 שאז הוצאו מכרזים בודדים לפי מחיר למשתכן, ובעיקר באזורים לציבור החרדי.
המכרזים הקרובים לפי מחיר למשתכם שהצעת הממשלה תחול עליהם הם: מכרז למשתכן לבניית 592 דירות בלוד- אתר אחיסמך; מכרז לבנייה של 642 דירות בראש העין; ומכרז לבניה של 129 דירות בדימונה.
שר הבינוי והשיכון אריאל אטיאס אמר היום: "עלות מרכיב הקרקע באזורי הביקוש גבוהה מאוד ונופלת על כתפי הזוגות הצעירים. לראשונה, המדינה מבינה כי היא צריכה ויכולה לשלם מכיסה עבור הקרקע בכדי להגשים את חלום רכישת הדירה גם לזוגות צעירים ולמשפחות חסרות דירה, בעיקר לאור העובדה שההטבה תלך ישירות לטובת זוגות הצעירים ולא ליזמים ולקבלנים. אנחנו כמעט הכפלנו בשנה האחרונה את מספר הדירות במכרזי מחיר למשתכן ומגמה זו תימשך גם ב-2011 לצד המשך שיווק הקרקעות שהיה בשנת 2010 הגדול בעשור האחרון, מה שהביא גם לשיא של עשור בהתחלות הבנייה".